
Nr. 6.244 din 18 noiembrie 2021
REFERATUL  DE APROBARE

la proiectul de hotărâre privind stabilirea domeniilor serviciilor publice și a locurilor 

în care contravenienții, persoane fizice, vor presta activități în folosul comunității
Art. 29 din Legea nr. 24/2000 privind normele de tehnică legislativă pentru elaborarea actelor normative prevede că proiectele de acte normative trebuie însoțite de următoarele documente de motivare: 

a) expuneri de motive - în cazul proiectelor de legi și al propunerilor legislative; 

b) note de fundamentare - în cazul ordonanțelor și al hotărârilor Guvernului; ordonanțele care trebuie supuse aprobării Parlamentului, potrivit legii de abilitare, precum și ordonanțele de urgență se transmit Parlamentului însoțite de expunerea de motive la proiectul legii de aprobare a acestora; 

c) referate de aprobare - pentru celelalte acte normative.

Rezultă că, pentru proiectele de hotărâre ale consiliului local, referatul de aprobare constituie instrumentul de prezentare și motivare ale noilor reglementări propuse.
Am inițiat un proiect de hotărâre, calitate acordată de prevederile  art. 136 alin.(1)  din Ordonanța de urgență a Guvernului nr. 57/2019 privind Codul administrativ, cu modificările și  completările ulterioare, având ca reglementare stabilirea domeniilor serviciilor publice și a locurilor în care contravenienții, persoane fizice, vor presta activități în folosul comunității.
Sediul materiei privind această capacitate a Consiliului Local îl reprezintă:
a) art. 1 alin. (2), art. 3, art. 88, art. 95 alin. (2), art. 96, art. 98, art. 105 alin. (1) art. 129 alin. (1), alin. (2) lit. d) coroborat cu alin. (7) lit. s), raportate la cele ale art. 155 alin. (1) lit. (c), combinat cu alin. (4) lit. b)  din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

b)) art. 2 alin. (2), art. 41 alin. (5), art. 50 alin. (4), art. 58, art. 59, art. 61, art. 62  și art. 70 din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare;

c) art. 9 din Ordonanța Guvernului nr. 2/2001 privind regimul juridic al contravențiilor, cu modificările și completările ulterioare;

d) art. 2, art. 16 și art. 17 din Ordonanța Guvernului nr. 55/2002 privind regimul juridic al sancțiunilor prestării unei activități în folosul comunității, cu modificările și completările ulterioare;

Proiectul de hotărâre urmează procedura prevăzută de art. 136 alin.(3)  din Ordonanța de urgență a Guvernului nr. 57/2019 privind Codul administrativ, cu modificările și  completările ulterioare, fiind înregistrat și depus la secretarul general al comunei, urmând a se transmite compartimentului contabilitatea publică, din aparatul de specialitate al primarului comunei în vederea analizării și întocmirii raportului de specialitate.

Ținând cont de legislația în vigoare, în baza căreia instanțele de judecată dispun transformarea amenzilor contravenționale neachitate și fără posibilitate de a fi executate silit în prestarea de activități în folosul comunității, prin emiterea de mandate de executare, se constată necesitatea adoptarea unei hotărâri pentru stabilirea domeniilor de activitate în care să se execute sancțiunea prestării muncii în folosul comunității.

Ordonanța Guvernului nr. 55/2002 privind regimul juridic al sancțiunii prestării unei activități în folosul comunității, cu modificările și completările ulterioare, stabilește că activitatea în folosul comunității se prestează în domeniul serviciilor publice, pentru întreținerea locurilor de agrement, a parcurilor și a drumurilor, păstrarea curățeniei și igienizarea localităților, desfășurarea de activități în folosul căminelor pentru copii și bătrâni, al orfelinatelor, creșelor, grădinițelor, școlilor, spitalelor și al altor așezăminte social-culturale.
Sancțiunea prestării unei activități în folosul comunității se aplică numai contravenienților persoane fizice și se execută după programul de muncă ori, după caz, programul școlar al contravenientului, pe o durată cuprinsă între 50 de ore și 300 de ore, de maximum 3 ore pe zi, iar în zilele nelucrătoare de 6–8 ore pe zi.
Această hotărâre va contribui la crearea cadrului legal pentru punerea în aplicare a mandatelor de executare, a căror îndeplinire este în sarcina primarului.
Față de cele ce preced, ținând seama de importanța sa, vă rog să analizați și să hotărâți asupra proiectului privind stabilirea domeniilor serviciilor publice și a locurilor în care contravenienții, persoane fizice, vor presta activități în folosul comunității, proiect care dovedește capacitatea efectivă de a soluționa și de a gestiona, în numele și în interesul colectivității locale pe care o reprezentăm, treburile publice, în condițiile legii.
Anticipând solicitudinea dumneavoastră, vă mulțumesc și vă rog să primiți, stimați consilieri locali, expresia întregii mele considerații.
PRIMARUL COMUNEI VULCANA-BĂI,

Emil DRĂGHICI
